ተኸላኻሊ ሊቨርፑል ማርቲን ስከርትል፡ ምስ ቱርካዊት ክለብ ፈነርባች ንምጽንባር ኣብ ጥርዚ ምብጽሑን ትማሊ ኣማስያኡ ድማ ሕክምናዊ መርመራ ምፍጻሙን ተሓቢሩ፣ እቲ ስሎቫክያዊ ሓለቓ ጋንታ ኣብ ሜዳ ኣንፊልድ ካብ ዝጸንሓሉ 2008 ዓ.ም ጀሚሩ፡ 319 ጸወታታት ኣካይዱ፣ እቲ ወዲ 31 ዓመትን ኣስታት 5 ሚልዮን ፓውንድ ዝተተመነን ተኸላኻሊ፡ ሎሚ ነቲ ውዕል ክኽትም ትጽቢት ይግበር፣ ኣብ ማሕበራዊ መርበብ ሓበሬታ ንኣሰልጣኒኡ ጀርገን ክሎፕ ዝዘለፈ ስከርትል፡ ኣብዚ ሳልሳቲ'ዚ ነቲ ዝፈጸሞ በደል ይቕሬታ ምሕታቱ ይግለጽ፣ እቲ ስሎቫክያዊ ኣብ 2008 ካብ ዘኒት ሴንት ፒተርስበርግ ብ6 ሚልዮን ፓውንድ እዩ ናብ ሊቨርፑል ተሰጋጊሩ፣ ብዘይካ ናይ ምክልኻል ስርሑ እውን ኣብተን ንቕድሚት ዝሓለፈለን እዋናት፡ 18 ሸቶታት ኣመዝጊቡ፣ ካብዘን ሸቶታት እታ ንጋንታኡን ካርዲፍን ዘመዓራረየት ሸቶ ግጥም ፍጻመ ካርሊን ካፕ 2012 ጎሊሓ ትረአ፣ ብዘይካ ስከርትል፡ ማርዮ ባሎተሊ እውን ካብ ሊቨርፑል ናይ ምውጻእ ተኽእሎ ካብ ዘለዎም ተጻወትቲ ኣብ ቅድሚት ከምዝስራዕ መራኸቢ ብዙሃን የረድኡ፣ እቲ ኢጣልያዊ ኣጥቃዒ፡ ብኣሰልጣኒ ጀርገን ክሎፕ ካልእ እትጥርንፎ ክለብ ሃሰው ክብል ከምዝተነግረ ጸብጻባት ይውስኹ፣